《马头者故贵人家侍儿流落钱塘谢长深有诗余和之》
元代·黄玠

谢君马头歌老孀，彼神司蚕宿在房。合精月驷耀吐芒，衣被天在为文章。

岂有所思在土方，学施朱铅试新妆。黄金约腕珠作珰，步摇之冠云锦裳。

凉州蒲桃紫雪浆，华堂燕坐飞琼觞。人生富贵岂有常，朝为名花侍侯王，暮为小草委路旁。

皱面如靴不复光，空悬泉刀金错囊。却思故步心自伤，星宫之乐乐无央。

作者简介：元庆元定海人，字伯成，号弁山小隐。黄震曾孙。幼励志操，不随世俗，躬行力践，以圣贤自期。隐居教授，孝养双亲。晚年乐吴兴山水，卜居弁山。卒年八十。有《弁山集》、《知非稿》等。